b'\n_START_ARTICLE_\nBaltoji kuopa\n_START_PARAGRAPH_\nBaltoji kuopa (it. Compagnia Bianca del Falco ; angl. White Company) \xe2\x80\x93 XIV a. Italijoje veikusi laisvoji kuopa, kuriai atvykus \xc4\xaf Italij\xc4\x85 nuo 1361 iki 1365 m. vadovavo vokietis Albertas \xc5\xa0tercas (Albert Sterz), o v\xc4\x97liau anglas D\xc5\xbeonas Hokvudas (John Hawkwood). \xc5\xa0is samdini\xc5\xb3 dalinys labiausiai \xc5\xbeinomas kaip Baltoji kuopa, ta\xc4\x8diau prad\xc5\xbeioje jis vadinosi Angl\xc5\xb3 ir vokie\xc4\x8di\xc5\xb3 did\xc5\xbeioji kuopa, o v\xc4\x97liau \xe2\x80\x93 da\xc5\xbenai Angl\xc5\xb3 kuopa (it. Compagnia degli Inglesi; lot. Societas Angliciis).\n_START_SECTION_\nPavadinimo kilm\xc4\x97\n_START_PARAGRAPH_\nN\xc4\x97ra rasta viduram\xc5\xbei\xc5\xb3 \xc5\xa1altinio, kuris paai\xc5\xa1kint\xc5\xb3 pavadinimo kilm\xc4\x99. Tradici\xc5\xa1kai manoma, kad pavadinim\xc4\x85 l\xc4\x97m\xc4\x97 skais\xc4\x8diai nublizginti kuopos kari\xc5\xb3 \xc5\xa1arvai. Ta\xc4\x8diau Viljamas Kaferas (William Caferro) pasi\xc5\xabl\xc4\x97 ai\xc5\xa1kinim\xc4\x85, kad kuopa pavadinta pagal prad\xc5\xbeioje d\xc4\x97v\xc4\x97tus baltus apsiaustus (angl. Surcoats).\n_START_SECTION_\nKuopos strukt\xc5\xabra\n_START_PARAGRAPH_\nNors kuop\xc4\x85 paprastai vadino Angl\xc5\xb3 kuopa, jos kariai b\xc5\xabdavo verbuojami labai \xc4\xafvairi\xc5\xb3 tautybi\xc5\xb3, kas atspind\xc4\x97jo tarptautin\xc4\x99 samdini\xc5\xb3, XIV a. kariavusi\xc5\xb3 Italijoje, prigimt\xc4\xaf. Kuopoje \xc4\xafvairiu metu tarnavo vokie\xc4\x8diai, italai, vengrai. Kuopos dydis labai svyravo. 1361 m. u\xc5\xbefiksuota, kad joje buvo 3500 raiteli\xc5\xb3 ir 2000 p\xc4\x97stinink\xc5\xb3. 1388 m. kuopa buvo suma\xc5\xbe\xc4\x97jusi iki 250 kari\xc5\xb3._NEWLINE_Kuop\xc4\x85 sudar\xc4\x97 trij\xc5\xb3 \xc5\xbemoni\xc5\xb3 ietys, sudarytos i\xc5\xa1 \xc5\xa1arvuoto sunkiojo kavaleristo (angl. man-at-arms), ginklane\xc5\xa1io (angl. squire) ir pa\xc5\xbeo (angl. page). Ginkluoti b\xc5\xabdavo tik pirmieji du. Ietys sudarydavo grupes, kurioms vadovaudavo kapralai, kurie da\xc5\xbenai b\xc5\xabdavo nepriklausomi subkontraktoriai. Tokia sandara kuopai suteikdavo tam tikr\xc5\xb3 demokratijos element\xc5\xb3. Manoma, kad D\xc5\xbeonas Hokvudas 1365 m. pirmasis gavo kuopos vado post\xc4\x85 laim\xc4\x97j\xc4\x99s rinkimus._NEWLINE_Kuopoje b\xc5\xabdavo nema\xc5\xbeai p\xc4\x97stinink\xc5\xb3, ypa\xc4\x8d angl\xc5\xb3 lankinink\xc5\xb3, ginkluot\xc5\xb3 ilgaisiais lankais. \xc5\xa0ie gal\xc4\x97jo keliauti ir raiti, kaip kad 1387 m. 600 j\xc5\xb3 dalyvavo Kastanjaro m\xc5\xab\xc5\xa1yje (Battle of Castagnaro). Be pagrindin\xc4\x97s karin\xc4\x97s dalies kuopa tur\xc4\x97jo ir administracin\xc4\xaf padalin\xc4\xaf, paprastai sudaryt\xc4\x85 i\xc5\xa1 ital\xc5\xb3 sekretori\xc5\xb3 ir notar\xc5\xb3, kurie tvarkydavo Kuopos teisinius ir sutar\xc4\x8di\xc5\xb3 sudarymo reikalus bendraujant su darbdaviais, bei i\xc5\xbedininko, tvarkiusio finansinius klausimus. Baltosios kuopos i\xc5\xbedininkas buvo anglas Viljamas Torntonas (William Thornton).\n_START_SECTION_\nTaktika\n_START_PARAGRAPH_\nTeigiama, kad Baltoji kuopa Italijoje \xc4\xafved\xc4\x97 tok\xc4\xaf dalyk\xc4\x85, kaip sunki\xc5\xb3j\xc5\xb3 kari\xc5\xb3 raiteli\xc5\xb3 (men-at-arms) nulaipinim\xc4\x85 nuo \xc5\xbeirg\xc5\xb3 kautyn\xc4\x97se. \xc5\xa0is b\xc5\xabdas buvo naudojamas \xc5\xa0imtame\xc4\x8dio karo m\xc5\xab\xc5\xa1iuose Pranc\xc5\xabzijoje. To meto liudininkai ra\xc5\xa1\xc4\x97, kad kuopa kovodavo nulipusi nuo arkli\xc5\xb3 \xe2\x80\x93 glaud\xc5\xbeia rikiuote \xc5\xbeengdavo pirmyn, o vien\xc4\x85 iet\xc4\xaf laikydavo po du sunkiuosius karius, kurie garsiai \xc5\xa1aukdavo kovos \xc5\xa1\xc5\xabkius. Manoma, kad lankininkai stov\xc4\x97davo u\xc5\xbe j\xc5\xb3. Tai nerei\xc5\xa1kia, kad jie nustojo kautis raiti. Kastanjaro m\xc5\xab\xc5\xa1\xc4\xaf jie laim\xc4\x97jo kavalerijos ataka.\n_START_SECTION_\nPopuliarioji kult\xc5\xabra\n_START_PARAGRAPH_\n\xe2\x80\x9eBaltoji kuopa\xe2\x80\x9c yra Art\xc5\xabro Konan Doilio romano pavadinimas. Romanas paremtas kai kuriais faktais apie istorin\xc4\x99 Balt\xc4\x85j\xc4\x85 kuop\xc4\x85. Knygos veiksmas vyksta Ispanijoje, knyga paremta faktu, kad 1366 m. Bertranas diu Geklenas atved\xc4\x97 Balt\xc4\x85j\xc4\x85 kuop\xc4\x85 \xc4\xaf Ispanij\xc4\x85.'